महात्मा गांधी ने रंगभेद के खिलाफ अगर अपना संघर्ष दक्षिण अफ्रीका में शुरू किया, तो नेल्सन मंडेला ने उसी जमीन पर गांधी की विरासत को आगे बढ़ाया। भारत का जितना गहरा रिश्ता दक्षिण अफ्रीका से है, उतना ही नेल्सन मंडेला से भी। मंडेला इस दुनिया में एक युग के तौर पर जाने जाते हैं। दक्षिण अफ्रीका का इतिहास उनके पहले और उनके बाद के काल के तौर पर तय किया जाएगा। वे किसी सरहद में बंधने वाले शख्स नहीं थे। उन्होंने दुनिया की लोकचेतना को जगाया। यही कारण है कि उन्हें भारत सरकार ने ‘भारत रत्न’ प्रदत्त किया तो बाद में उन्हें पाकिस्तान का सबसे बड़ा सम्मान ‘निशाने पाकिस्तान’ भी मिला। मंडेला भारत के भी थे, पाकिस्तान के भी। वे चीन और अमेरिका के भी थे। पूरी दुनिया के थे।